Komisijos reglamentas (EB) Nr. 348/2002
2002 m. vasario 25 d.
nukrypstantis nuo Reglamento (EB) Nr. 174/1999, nustatančio išsamias specialiąsias Tarybos reglamento (EEB) Nr. 804/68 taikymo taisykles dėl pieno ir pieno produktų eksporto licencijų ir eksporto grąžinamųjų išmokų, ir nuo Reglamento (EB) Nr. 800/1999, nustatančio bendrąsias išsamias eksporto grąžinamųjų išmokų sistemos taikymo žemės ūkio produktams taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1255/1999 dėl bendro pieno ir pieno produktų rinkos organizavimo [1] su paskutiniais pakeitimais, padarytais Reglamentu (EB) Nr. 1670/2000 [2], ypač į jo 31 straipsnio 14 dalį,
kadangi:
(1) Komisijos reglamento (EB) Nr. 174/1999 [3] su paskutiniais pakeitimais, padarytais Reglamentu (EB) Nr. 156/2002 [4], 6 straipsnis nustato eksporto licencijų galiojimo terminą. Komisijos reglamento (EB) Nr. 800/1999 [5] su paskutiniais pakeitimais, padarytais Reglamentu (EB) Nr. 2299/2001 [6], 18 straipsnio 3 dalis nustato taikytiną grąžinamosios išmokos dydį, kai nesilaikoma licencijoje nurodytos paskirties vietos.
(2) Vyksta Europos Sąjungos ir Estijos derybos dėl prekybos liberalizavimo. Šios derybos susijusios su koncesijomis, kurios turi būti taikomos nuo 2002 m. liepos 1 d. Siekiant išvengti prekybos su Estija trikdymo ir nepažeidžiant koncesijų taikymo planuojamą datą, licencijų galiojimo terminas turėtų būti apribotas ir turėtų būti imtasi būtinų priemonių, kad nuo birželio 30 d.licencijos, išduotos eksportui į kitas trečiąsias šalis, nebūtų naudojamos eksportui į Estiją.
(3) Šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Nepaisant Reglamento (EB) Nr. 174/1999 6 straipsnio, eksporto licencijų, iš anksto nustatančių grąžinamąsias išmokas ir nurodančių Estiją kaip paskirties vietą, galiojimo terminas baigiasi ne vėliau kaip 2002 m. birželio 30 d.
2 straipsnis
Nepaisant Reglamento (EB) Nr. 800/1999 18 straipsnio 3 dalies, jokia grąžinamoji išmoka neturi būti mokama, pateikus licencijas, kuriose 7 langelyje yra nurodyta ne Estija, o kita paskirties vieta ir kurios nuo 2002 m. liepos 1 d. yra naudojamos eksportui į Estiją.
3 straipsnis
Šis reglamentas įsigalioja trečią dieną po paskelbimo Europos Bendrijų oficialiajame leidinyje.
Jis taikomas licencijoms, kurioms prašymai paduodami po jo įsigaliojimo dienos.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. vasario 25 d.